
Vorbind despre evanghelizarea Asiei, este foarte adecvat să se vorbească 
despre o „provocare” (challenge/ defi/Herausforderung): o provocare între 
misiunea solemnă a lui Isus, încredințată ucenicilor săi, de „a merge în toată 
lumea şi de a predica evanghelia la toată făptura”, implicarea misionară a 
Bisericii în timpul celor două mii de ani, investirea de energii enorme în rea- 
lizarea acestei misiuni şi rezultatul prezenţei Bisericii pe continentul asiatic. 

Dintre cei 6,1 miliarde de locuitori ai planetei, 3,7 miliarde trăiesc în Asia. 
Dacă s-ar vrea să se reducă populaţia întregii planete la mărimea unui sat cu 
o sută de locuitori, cincizeci şi opt dintre locuitori ar fi asiatici. După indica- 
tiile Băncii Mondiale, 840 de milioane din populația mondială nu mănâncă 
suficient pentru a menţine un nivel modest de sănătate, două miliarde sunt 
subnutriți, 1,3 miliarde trăiesc într-o situaţie care se numeşte „sărăcie abso- 
lută”, având mai puţin de un dolar pe zi pentru a supraviețui. 70% dintre 
aceste persoane înfometate trăiesc în Asia!. 

Catolicii din Asia reprezintă o mică facțiune a populaţiei Asiei, aproximativ 
2,7 din total sau circa 106 milioane, dintre care două treimi sunt din Filipine”. 

În ceea ce priveşte geografia religioasă asiatică, occidentul continentului 
este ocupat de un solid şi impermeabil bloc musulman, în țările cu populaţie 
arabă şi în Irak, Iran, Pakistan, Afganistan, cu un lung cordon format de 
musulmani în Bangladesh, Malaiezia şi Indonezia, şi grupuri puternice în 
republicile foste sovietice din Asia Centrală. Sudul şi sud-estul sunt locuite, 
în principal, de populaţii care urmează drumul religios al hinduismului sau 
al budismului, în India, Sri-Lanka, Myanmar, Laos, Kambodsha, Thailanda, 
Vietnam. Japonia profesează în mod egal religia autohtonă şintoistă şi religia 
importată a budismului, cu numeroase religii sincretiste noi. China, pe fondul 


1 T.C. Fox, Pentecost in Asia: A new Way of Being Church, Orbis Books, Maryknoll, New 
York 2002, XIV-XV. 

? Bangladesh: 261.000 catolici, 0,22% din populaţie; China: 12.000.000, 0,99%; Filipine: 
66.817.000, 82,31%; Japonia: 505.000, 0,40%; India: 16.630.000, 1,6%; Indonezia: 6.274.000: 
2,92%; Malaysia: 5.290.000, 6,53%; Pakistan: 1.262.000, 0,82%; Thailanda: 269.000, 043%. 
Cf. E. GATZ, ed., Kirche und Katholizismus seit 1945, V, G. EVERS, Die Länder Asiens, F. SCHO- 
NINGH, Paderborn-Munchen-Wien-Zürich, 2003, 438-40, după Anuarul Pontifical 2002. 

unui mare interes tradițional pentru metafizică din partea intelectualilor, 
admite taoismul nativ şi budismul venit din India, islamul şi creştinismul în 
formă catolică şi cea protestantă. 

Asia se poate mândri cu diferite culturi ilustre: străvechea cultură a Meso- 
potamiei, una dintre cele mai importante rădăcini ale culturii mediteraneene 
şi europene, şi cu elemente specifice ale tradiției arabe şi musulmane, patri- 
moniul Orientului Apropiat. Elemente ale culturii din Iran au avut un rol for- 
mativ pentru culturile şi religiile din India şi Asia Centrală, care, la rândul 
lor, au avut o puternică influenţă în formarea culturii din China. Popoarele 
din India, China, Japonia şi regiunile din Asia de sud-est sunt pe bună drep- 
tate conştiente de tradiţiile lor culturale foarte bogate şi foarte vechi. 

E'vanghelizarea Asiei avea deci misiunea permanentă de a proclama evan- 
ghelia lui Cristos în acele țări asiatice, condiționată de un bogat patrimoniu 
cultural, de experiențe istorice, de convingeri filozofice, de gânduri, expe- 
riențe şi sentimente religioase: un sentiment de viață foarte diferit de cea 
specifică mesagerilor evangheliei lui Cristos. La aceste elemente ale unei tra- 
diții foarte bogate, care formează contextul pozitiv al proclamării evangheliei, 
s-au adăugat elementele agravante mai recente ale creşterii enorme a popu- 
laţiei, cu toate consecinţele, sărăcia, foametea, violența, decăderea valorilor 
tradiționale (inclusiv cele religioase), distrugerea mediului înconjurător, glo- 
balizarea, alienarea indivizilor şi a popoarelor, pierderea semnificației vieții. 
În timp ce în istoria modernă a evanghelizării misionarii s-au văzut din ce 
în ce mai mult în fața acestor realităţi, încercând metode de „acomodare” a 
mesajului evanghelic la geniul natural al diferitor popoare, necesitatea de 
a intra într-un dialog serios şi intim cu culturile, religiile, filozofiile, proble- 
mele populației şi, mai ales, problema sărăciei a devenit o temă centrală a 
fiecărei activități misionare, începând cu Conciliul al II-lea din Vatican (Decla- 
rația Nostra aetate, Constituţia Lumen gentium). Tema a fost dezvoltată cu 
autoritate de enciclica Redemptoris missio şi a devenit preocuparea princi- 
pală a Federaţiei Conferinţelor Episcopale din Asia (FABC) din vremea reu- 
niunii episcopilor asiatici la Manila, cu ocazia vizitei papei Paul al VI-lea, în 
1970. Viitorul drum pentru evanghelizare în Asia a fost definit de Sinodul 
episcopilor în Adunarea specială pentru Asia (1966) şi de papa Ioan Paul 
al II-lea, cu exortația apostolică Ecclesia in Asia (1999). 

În această lucrare, voi prezenta un scurt rezumat al implicării misionare 
în principalele țări din Asia, fără a intra în discuţia referitoare la provocarea 
prezenței creştine în țările musulmane, şi voi descrie mai în detaliu situația 
actuală în Biserica din China, cu care m-am familiarizat de peste 40 de ani. 


* Pentru publicaţiile FABC, a se vedea site-ul http://mww.fabe.net. 
* Literal: Isus Cristos Mântuitor. Misiunea sa de iubire şi slujire în Asia: „ca să aibă viață, şi 
să o aibă din belşug” (In 10,10). 

1. Marile linii ale evanghelizării Asiei 


Evanghelizarea Asiei i-a provocat pe ucenicii lui Cristos încă de la înce- 
putul răspândirii evangheliei dincolo de granițele Palestinei. Cristos, în ziua 
înălțării sale la cer, le poruncise ucenicilor săi: „Mergeţi în toată lumea şi 
predicaţi evanghelia la toată făptura” (Me 16,15). „Însă, când va veni Duhul 
Sfânt asupra voastră, voi veți primi o putere şi îmi veți fi martori în Ierusalim, 
în toată Iudeea şi Samaria, şi până la marginile pământului” (Fap 1,8). Evan- 
ghelia după Marcu se încheie cu afirmaţia: „Iar ei au plecat şi au predicat pre- 
tutindeni, în timp ce Domnul lucra cu ei şi le întărea cuvântul prin semnele 
care-i însoțeau” (Me 16,20). 

La începutul celei de-a doua călătorii apostolice (49-52 d.C.), sfântul Paul, 
însoțit de Sila şi Timotei, avea o întâlnire misterioasă, care trebuia să aibă 
consecințe decisive pentru dezvoltarea internă a Bisericii şi pentru răspân- 
direa sa prin implicarea misionară a ucenicilor: 


Apoi au străbătut Frigia şi ținutul Galatiei pentru că au fost opriţi de Duhul Sfânt 
să vestească cuvântul în Asia. Când au ajuns la hotarele Misiei, au încercat să 
meargă în Bitinia, dar Duhul lui Isus nu i-a lăsat. Atunci, au trecut prin Misia şi 
au coborât la Troas. În timpul nopții, Paul a avut o viziune: un bărbat macedonean 
stătea în picioare şi îl ruga: „Treci în Macedonia, ajută-ne!” După ce am avut ve- 
denia, am căutat să plecăm îndată în Macedonia, convinşi că Dumnezeu ne-a 
chemat să le predicăm evanghelia (Fap 16,6-10). 


1.1. Evanghelizarea apostolică 


Acest pasaj, aproape niciodată comentat, ne lasă cu un sentiment miste- 
rios: faptul că Paul mergea către Grecia, spre lumea mediteraneană a Greciei 
şi a Romei, este atribuit clar unei intervenţii directe a Duhului lui Isus. De 
ce această orientare? Suntem convinşi că în planurile lui Dumnezeu nimic 
nu are loc întâmplător. Misterul direcției date misiunii lui Paul, prin inter- 
mediul Duhului lui Isus, este comparabil cu misterul alegerii lui Abraham şi 
a urmaşilor săi; se găseşte la acelaşi nivel al întrupării Fiului lui Dumnezeu, 
care avea loc într-un moment concret al istoriei, într-un loc determinat, într-un 
popor special ales. Încercăm în zadar să găsim raţiuni sau justificări pentru 
decretul Providenţei, care l-a determinat pe Paul să meargă spre Occident, 
şi nu i-a permis să se întoarcă spre Orient. Am putea să ne punem întrebarea 
dacă nu cumva purtătorii mesajului evanghelic nu erau, în acel moment, pre- 
gătiți îndeajuns pentru a înfrunta lumea culturală şi spirituală a Orientului, 
a Indiei de atunci în mod deosebit, şi dacă nu era oare necesar să treacă mai 
întâi prin lumea greacă şi occidentală. Teologia acelor zile nu era încă în stare 
să intre într-un dialog util şi eficient cu toate părțile, iar creştinismul era con- 
fruntat cu pericolul foarte mare, din punct de vedere uman, de a fi înghiţit de 
spiritualitatea occidentală (lupta este deja menţionată în Scrisorile sfântului 

Ioan). Dialogul, în concepția modernă de misiune, este o condiție obligatorie 
pentru o activitate misionară responsabilă şi promițătoare, dar conţine şi as- 
tăzi pericolul ca cel care intră în dialog cu diferitele forme de spiritualitate 
orientală să fie atât de fascinat, încât să-şi piardă identitatea. 

Tot în linia pasajului preluat din Faptele Apostolilor, ne atrage atenția 
faptul că apostolii mergeau să predice, aproape în mod exclusiv, în orbita cul- 
turii din bazinul mediteranean şi din zona Mesopotamiei. Numai despre apos- 
tolii Bartolomeu şi Toma, tradiția vorbeşte despre o implicare misionară în 
India de NE, din partea lui Bartolomeu, şi în India de SV, din partea lui Toma. 
Deşi ne lipsesc probe istorice exacte, se notează că, la sfârşitul primului secol, 
pot fi găsite comunităţi creştine în teritoriul care astăzi se numeşte Kerala, 
comunitățile creştinilor sfântului Toma. Este, de asemenea, un fapt cunoscut 
că această comunitate a sfântului Toma nu a avut o influență remarcabilă 
asupra lumii religioase indiene, trăind o existență aproape insulară, intro- 
vertită şi fără elan misionar către restul continentului indian. În schimb, acti- 
vitatea misionară a apostolilor şi a creştinilor din primele timpuri reuşea re- 
pede să implanteze evanghelia în inimile şi în culturile popoarelor din Africa 
mediteraneană şi în tot Orientul Mijlociu, adică țările astăzi cunoscute sub 
numele de Palestina, Siria, Turcia, Irak, Iran, Armenia. 


1.2. Evanghelizarea caldeeană 


După anul 430 (Conciliul din Efes), în Biserica Siriană sau Caldeeană se 
făcea simţit un extraordinar spirit misionar. Misionarii săi purtau evanghelia 
într-o mare parte a Asiei Centrale, fondau Biserici locale şi celebrau peste 
tot sfintele taine în ritul şi în limba caldeeană. Sub numele de „Religie lumi- 
noasă”, provenind din regiunile „Marelui Qin” — Bactria sau Siria — acea 
formă a creştinismului care în Occident, de-a lungul secolelor, a fost numită 
„nestorianism”, în secolul al VII-lea a fost dusă şi în China şi ajungea chiar 
în capitala imperiului Tang (ca moment oficial al introducerii religiei e dat 
anul 638, şi se presupune că se găsea în imperiu deja cu mult înainte de apa- 
riţia sa oficială în capitală). Dinastia Tang (618-907) era faimoasă pentru 
spiritul său cosmopolit şi larg deschis față de religiile şi filozofiile din străină- 
tate, accepta cu uşurinţă chiar şi creştinismul. Caldeenii puteau să-şi con- 
struiască catedrale în capitala Chang'an (astăzi cunoscută ca Xi'an) şi în alte 
locuri ale imperiului. 


1.3. Primele contacte cu budismul 


Contactul cu călugării budişti în Chang'an şi în alte locuri probabil că avea 
şi o anumită influență asupra budismului. Se spune despre Kobo Daishi, 
patriarhul budismului tantric japonez, cunoscut şi sub numele de budism 

shingon;, că avea la Changan, ca profesor de limba sanscrită, un călugăr cal- 
deean; mai mult, concepţia despre Buddha cel veşnic, cu totul specifică budis- 
mului shingon, are o anumită afinitate cu concepția despre Dumnezeu în creş- 
tinism şi îl deosebea întotdeauna de alte şcoli ale budismului japonez. 


1.4. Sfârşitul misiunii caldeene 


Din nefericire, activitatea şi implicarea misionară se încheia în contextul 
unei severe persecuții a budismului şi a tuturor celorlalte religii care nu erau 
chineze, decretată în anii 842-845 de împăratul Wu Yong. Înainte de acea 
persecuție pe teritoriul chinez, musulmanii cuceriseră şi convertiseră țările 
originar creştine, din Palestina până la granițele Chinei. Drumurile clasice 
(Drumurile mătăsii), care permiseseră contactul, comerțul şi schimbul cul- 
tural dintre Orient şi Occident, erau de acum blocate de musulmani. Traficul 
persoanelor devenise foarte dificil. Astfel, din cauza ruperii contactului cu 
Biserica-mamă în Siria şi a lipsei de noi călugări, Biserica Caldeeană din China 
dispărea. Rămân, însă, până astăzi, numeroase urme ale caldeenilor, mai ales 
o multitudine de cruci şi de inscripţii din diferite cimitire creştine. Cel mai 
faimos monument, mărturie a prezenţei creştine în China dinastiei Tang, 
este marea „stea de la Xi'an”*, cu o inscripţie în limba chineză, referitoare la 
introducerea religiei în China, şi o listă în siriană cu numele călugărilor misio- 
nari. Originalul stelei (ridicată în 781, îngropată în timpul persecuției din 
842-845 şi regăsită în 1615 de un misionar iezuit) se găseşte astăzi într-un 
„muzeu al inscripţiilor pe pietre” (Bei Lin), la Xi'an. Acum circa o sută de ani, 
o copie în dimensiune originală a fost înălțată în cimitirul călugărilor budişti 
de la Şcoala Shingon la Koyasan, în munţii de la est de Osaka, pentru a aminti 
întâlnirea dintre Kobo Daishi şi Biserica Caldeeană la Chang'an. 


1.5. Evanghelizarea franciscană 


Timp de mai multe secole, evanghelizarea Asiei părea să fie uitată în Bise- 
rica Occidentală. În 1245, papa Inocenţiu al IV-lea îl trimitea pe franciscanul 
Giovanni de Piano Carpini ca ambasador la curtea lui Guiyou Khan (fiul lui 
Ogădai Khan) din dinastia Mongeolilor. În 1289, papa Nicolae al IV-lea îi încre- 
dința o misiune asemănătoare franciscanului Giovanni de Monte Corvino, 
care a fost primit de Khubilai Khan. Se combina în această inițiativă intenția 


5 W.K. MÜLLER, Shingon Mysticism, UCLA, Los Angeles, 1976. Cf. www.koyasan.org, 
www.shingon.org. 

ê Cf. R. MALEK, ed., The Chinese Face of Jesus Christ (col. 1), Monumenta Serica Monograph 
Series L/1, St. Augustin, 2002; An PonG-HwAN (Stefano), Nestorianismo in Estremo Oriente, 
Pontificia Università Urbaniana, 1997; Li JING (Teresa), I Rapporti giuridici fra Bisanzio (Da 
Qin) e l'Impero Cinese della Dinastia T’ang, Università degli Studi del Molise, 2003. 

misionară cu speranța unei alianțe politice şi militare dintre Europa şi mon- 
goli contra forțelor musulmane, care blocaseră drumurile din Asia Centrală 
şi amenințau Europa. 

Franciscanii reuşeau să implanteze evanghelia din nou pe pământul chi- 
nez. Fratele Giovanni, în 1307, a fost numit de papa Clement al V-lea ca epis- 
cop de Pekin şi al întregului Orient. La Pekin au fost dezgropate temeliile unei 
biserici, construită în timpul lui Giovanni de Monte Corvino. Se dezvolta din 
nou o viață creştină catolică. Dar se pare că misiunea se îndrepta în special 
către populaţia care nu era de origine chineză, din clasa conducătoare. 

O dată cu căderea dinastiei mongole (1368), va dispărea din nou acest al 
doilea implant de creştinism în China. Dinastia chineză Ming, care a urmat 
la conducere, se închidea între granițele sale, rupând orice contact cu străină- 
tatea, blocând şi paşii pe care îi inițiase pentru dezvoltarea navigaţiei şi con- 
struirea de nave mari, cu care chinezii ajunseseră deja până la coastele Africii 
Orientale. Timp de peste două secole, China va rămâne într-o izolare splen- 
didă, impenetrabilă pentru lucrarea de evanghelizare a Chinei. Să presu- 
punem că, la un moment dat, dinastia Ming ar fi dezvoltat avantajul său teh- 
nologic din acea vreme şi ar fi trimis, la rândul său, navele proprii spre est şi 
vest. Probabil ar fi imprimat o față cu totul diferită lumii noastre. 


1.6. Dezvoltarea navigaţiei şi evanghelizarea 


Urmând aceeaşi linie pentru a evita obstacolul reprezentat de musulmani 
şi pentru a găsi un pasaj maritim către India şi China, Cristofor Columb a 
pornit în călătorie. Ceea ce găsea era America şi populația sa indigenă, căreia 
i-a fost atribuit, în mod greşit, numele de „indieni”. Dezvoltarea navigaţiei 
a facilitat şi a intensificat contactul cu India şi cu țările de dincolo de India. 
Se deschidea un alt drum din America Centrală spre Pacific pentru a ajunge 
în Filipine, Japonia şi China. Cu aceste noi posibilități de călătorie, se oferea 
şi o nouă posibilitate pentru evanghelizarea Asiei. 


1.7. Sfântul Francisc Xaveriu 


În prima linie au fost membrii Societăţii lui Isus, o societate tânără şi dina- 
mică; ei au folosit noile posibilități pentru a duce evanghelia şi în țările din 
Asia, în special în India, Japonia şi în China. Dintre ei, figura cea mai proemi- 
nentă era Francisc Xaveriu (1506-1552). Inspirat de iubirea lui Isus, lucra 
„pentru slava lui Dumnezeu” şi pentru mântuirea sufletelor. Zelul său mi- 
sionar a animat generaţii de misionari în decursul secolelor următoare. Împins 
de iubire, se consuma pentru evanghelizarea Indiei (în 1542 a ajuns la Goa), 
a Insulelor Moluce, a Japoniei (1549-1552) şi a Chinei, călătorind opt mii de 
kilometri pe drumuri asiatice şi murind de epuizare pe insula Shangchuan, 
de unde sperase că va putea să intre în China. 

Francisc Xaveriu nu putea să cunoască limbile tuturor acestor popoare 
şi triburi, la care ajungea cu predica sa. Nu putea să aibă nici o idee despre 
îndelungata lor istorie, despre bogăţia culturii acestora, despre profunzimea 
gândirii lor şi despre sentimentul lor religios. Predica sa, în contrast cu teo- 
ria modernă a necesităţii dialogului pentru o evanghelizare responsabilă, nu 
putea să se desfăşoare în bogatul context cultural şi religios al auditorilor săi. 
Dar din tot ceea ce ştim, rezultă că el avea carisma de a inspira credința şi 
de a pune bazele diferitelor Biserici locale. E interesant de remarcat că rezul- 
tatul descurajator al activităţii sale în Japonia, ca umil misionar în timpul 
primei perioade, l-a făcut să-şi schimbe modul de abordare şi să revină în Ja- 
ponia, a doua oară, ca reprezentant al viceregelui din Goa. Pornind de la ba- 
zele puse de el prin activitatea sa apostolică, Biserica în Japonia se va putea 
dezvolta timp de circa cincizeci de ani în deplină libertate şi într-o manieră 
foarte promițătoare. 


1.8. Persecuţia celor din Tokugawa 


Persecuţia care s-a abătut apoi asupra tinerei Biserici (1597; 1614-1860) 
avea motive politice — suspiciunea, insinuată de comercianții protestanți olan- 
dezi, că misionarii ar putea fi precursori ai unor eventuali invadatori portu- 
ghezi —, dar şi teama că sistemul social şi religios al imperiului ar putea fi 
răsturnat de acea nouă religie, incompatibilă cu sistemul shinto-budist. Din 
creştinismul primar rămâneau după persecuție numai grupurile „creştinilor 
ascunşi” (Kakure Kirishitan), care se ascundeau în insulele Goto pe coasta 
insulei Kyushu şi sub mantia formelor religioase care fuseseră adoptate trep- 
tat de la budism. Rezultatul acestei „înculturări” era atât de mare, încât majo- 
ritatea „creştinilor ascunşi” nu au mai recunoscut Biserica Catolică, când, în 
1865, în vremea reformelor din perioada Meiji, primii misionari puteau să intre 
din nou în Japonia şi să înceapă o nouă perioadă de evanghelizare a Japoniei. 


1.9. Noua evanghelizare a Chinei: Matteo Ricci 


Experienţa evanghelizării Japoniei, după activitatea misionară din India, 
l-a determinat pe Francisc Xaveriu să vadă necesitatea evanghelizării Chinei 
ca o condiţie a evanghelizării altor țări din lumea culturală chineză. Părăsind 
Japonia, a căutat o posibilitate de a pătrunde în acea ţară care, de la fon- 
darea dinastiei Ming (1368), rămăsese închisă pentru restul lumii. In timp 
ce aştepta să fie infiltrat în secret, epuizat de oboseala muncii sale apostolice, 
murea pe mica insulă Sanchuan, la 2 decembrie 1552. Insă ideea evangheli- 
zării Chinei prinsese viață şi nu mai putea să fie abandonată. La patruzeci 
de ani după moartea sfântului Francisc Xaveriu, Matteo Ricci, şi el misionar 
iezuit, reuşea, în cele din urmă, să pună piciorul în capitală şi în palatul im- 
perial al dinastiei Ming. Acest pas s-a dovedit a fi începutul prezenţei defini- 
tive a creştinismului în „Împărăţia din centrul lumii”. 

Succesul evanghelizării propuse de Matteo Ricci şi de colaboratorii şi ur- 
maşii săi era bazat pe o nouă metodă de „acomodare” la cultura locală. Ur- 
mând ideea de acomodare, Ricci se prezenta mai întâi în forma şi cu îmbră- 
cămintea călugărilor budişti. Dar când îşi va da seama că acei călugări budişti 
de atunci, ca preoţii taoişti, nu reprezentau esența lumii culturale chineze, 
nici nu se mai bucurau de stima celor educați (cum fusese cazul în primele se- 
cole ale prezenței budiste în China), el şi-a schimbat modul de abordare, îm- 
brăcând haina intelectualilor confucianişti şi dedicându-se studiului culturii 
clasice a chinezilor. Ricci era foarte bine pregătit pentru întâlnirea cu lumea 
chineză. Pe de o parte, faptul că el cunoştea cele mai recente rezultate ale 
ştiinţelor naturale şi ale tehnologiilor din Europa îl recomanda ca instructor 
în fața împăratului şi a curții acestuia. Pe de altă parte, faptul că el cunoştea 
ştiinţele umane ale Chinei, pe care le studiase înainte de a ajunge la Pekin, 
i-a atras respectul şi admirația multor intelectuali chinezi. Respectul per- 
sonal din partea intelectualilor, unit cu aprecierea din partea împăratului şi 
a curții imperiale, îi deschidea calea pentru evanghelizarea întregii țări. 

Ricci înțelesese că pentru China şi pentru evanghelizarea Chinei nu era 
atât de necesar dialogul cu religiile organizate, ci, mai degrabă, un dialog cu 
cultura chineză. În operele sale se găseşte relativ puţin material pentru cu- 
noaşterea budismului şi a taoismului. Atitudinea sa față de aceste religii, pe 
care le prezintă succint în prefața operei sale, Istoria introducerii creştinis- 
mului, era o atitudine mai degrabă de dispreț. Această atitudine, însă, cores- 
pundea cu viziunea comună a intelectualilor. În aşteptarea poziției religiilor 
organizate în contextul social şi cultural, se poate constata că dialogul pro- 
priu-zis religios nu devenise niciodată o prioritate pentru evanghelizarea 
Chinei. Mult mai important pentru evanghelizarea Chinei rămâne însă dia- 
logul cultural, care cere de la misionari o solidă cunoaştere şi un profund res- 
pect față de cultura chineză, în toate aspectele sale (expresie a acestui respect 
sunt, de exemplu, Institutele Ricci ale iezuiţilor la Taipei, Paris şi San Fran- 
cisco, şi Institutul Monumenta Serica, pe care misionarii verbiţi l-au fondat 
în 1935 pe lângă Universitatea Catolică „Fu Jen” de la Pekin şi pe care l-au 
menținut până astăzi în Germania). 


1.10. Controversa riturilor 


Problema majoră, pe care succesorii lui Ricci (mort în 1610) trebuiau să o 
înfrunte, era traducerea terminologiei creştine şi valoarea riturilor consa- 
crate lui Confucius şi a strămoşilor. Discuţia se desfăşura în cadrul faimoasei 
chestiuni „Controversa riturilor”. Pe fondul dezbaterilor misionarilor de di- 
ferite origini (iezuiți, dominicani, franciscani, augustinieni, misionari de la 
Paris, italieni, portughezi, spanioli, francezi, germani), ale universităţilor 
catolice din Europa, ale Sfântului Scaun şi ale împăratului Chinei, Vaticanul, 

prin decretul din 1704, promulgat în decretul de la Nanking din 1707, prin 
legatul papal, cardinalul Thomas Maillard de Tournon, reconfirmat cu decre- 
tele papale din 1715 şi din 1742, a luat o poziţie clar negativă împotriva uzan- 
telor chineze, care între timp fuseseră acceptate de o bună parte dintre misio- 
nari. S-a decis că numele lui Dumnezeu trebuia să fie tradus ca „Domn al ce- 
rului” (Tianzhu), în loc de termenul „Cer” (Tian), propus de împăratul Kangxi. 
Li s-a interzis catolicilor să participe la riturile în cinstea lui Confucius şi a 
strămoşilor din familie. Mai ales, această interdicție de venerare a strămo- 
şilor şi a lui Confucius devenea motiv de scandal, care făcea ca pentru chi- 
nezi să fie foarte dificilă aderarea la religia creştină. O nouă decizie din 1939 
abolea aceste decrete, acceptând declaraţia oficială a Guvernului chinez, că 
aceste rituri trebuie considerate ca acte de respect şi de venerație cu caracter 
doar civil, fără a avea şi un caracter religios. 

Merită să fie menționată munca de cercetare efectuată de o parte dintre 
misionari, numiți „figurişti”, care erau convinşi de valoarea religioasă a tra- 
diției vechi a Chinei. Considerau că studiul scrierii chineze era cheia pentru 
a ajunge la acest nivel primitiv, care ar fi în armonie cu credința creştină. 
Operelor unor figurişti precum Bouvet şi Foucquet arată un respect atât de 
profund pentru cultura chineză, care rar poate fi întâlnit chiar şi printre 
chinezi. Însă ne putem pune întrebarea unde era locul şi rolul lui Cristos, 
dacă, în linie de principiu, omul putea deja să dobândească starea de perfec- 
ţiune şi de mântuire doar urmând indicaţiile naturii umane şi ale normelor 
emise de învățații şi sfinţii din antichitate. 


1.11. Evaluarea controversei riturilor 


Decizia în Controversa riturilor este, în principal, considerată ca fiind mo- 
tivul principal pentru eşecul unei acțiuni misionare mai bune în Biserica din 
China. Nu este nevoie de o perspectivă dogmatică în această privință. Tradu- 
cerea termenilor era, desigur, discutabilă. Riturile în onoarea lui Confucius 
şi a strămoşilor, pentru mulți chinezi, în special pentru țăranii simpli, care 
constituie majoritatea covârşitoare a populaţiei, aveau o valoare religioasă 
sau superstițioasă. În orice caz, rezultatul negativ al Controversei riturilor 
a fost una dintre cauzele pentru care creştinismul nu reuşea să pătrundă în 
inima şi în mentalitatea chineză. În percepţia majorităţii, creştinismul a fost 
considerat ca o religie a străinilor, care nu era compatibilă cu caracterul, tra- 
diţia şi cultura chineză. Situaţia a fost agravată foarte periculos de puterile 
imperialiste ale țărilor creştine, care încercau să impună Chinei interesele 
lor economice şi politice, şi care, sprijinite de superioritatea lor militară, 
aduceau daune Chinei. Evanghelizarea în aceste circumstanțe trebuia nu- 
mai să se confrunte cu tradiția culturală şi religioasă a Chinei, ci şi cu umi- 
lința națională suferită de chinezi din partea țărilor care se declarau creştine. 

Repetatele persecuții ale creştinilor, în timpul dinastiei Manchu, catastrofala 
persecuție a Boxerilor, mişcarea anticreştină din anii '20, devastatoarea per- 
secuţie din partea comuniştilor îşi au rădăcinile în eşecul dialogului din se- 
colele al XVII-lea şi al XVIII-lea. 


1.12. Controversa riturilor şi evanghelizarea de astăzi 


Rămâne o nedumerire în ceea ce priveşte Controversa riturilor. Dar poate 
că acel eveniment tragic trebuie văzut ca o lucrare a Duhului lui Isus, care 
rezistase în fața sfântului Paul, când el avea intenţia de a merge în Bitinia. 
Astăzi nu ar mai fi posibilă în China o controversă în privința terminologiei 
şi a riturilor. Terminologia a fost clarificată. O dată cu evoluţia istoriei, după 
exodul din Egiptul autosuficienței, după durerea revoluției, a modernizării 
şi a globalizării, totul apare într-o lumină nouă. Multe obstacole provenite 
din tradiția culturală şi religioasă a Chinei nu mai există. Rămâne însă nece- 
sitatea dialogului pentru evanghelizarea Chinei de astăzi. Dar dialogul tre- 
buie să abordeze realitatea chineză de astăzi şi să evite pericolul anacronis- 
mului (cum era ritul experimental al Liturghiei, urmând riturile sacrificiilor 
către Cer, pe care, în timpul dinastiei, împăratul le oferea o dată pe an; acest 
rit experimental, folosit în Taiwan, a fost revocat). Nu este vorba de un dialog 
cu alte religii în China. 

Este posibil astăzi în China să se prezinte doctrina creştină pură şi inte- 
grală, ba, mai mult, declarația Dominus Jesus nu întâmpină nici un obstacol. 
Este însă nevoie de o atitudine de respect, de apreciere pentru tradiția cultu- 
rală a Chinei. Cu cât purtătorii evangheliei cunosc şi stimează această cul- 
tură, cu atât găsesc mai multe lucruri în absolută armonie cu evanghelia şi 
cu atât mai mult pot să ajute opera de întrepătrundere a valorilor evanghe- 
lice şi a valorilor chineze. Dialogul evanghelizator trebuie să fie conştient de 
rănile suferite de poporul chinez, în timpurile îndelungate ale convulsiei în 
diferitele stadii ale revoluției, de necesitatea şi de sărăcia unui număr cres- 
când de oameni. Evanghelizarea nu întâmpină probleme din partea altor re- 
ligii, ci, mai degrabă, din partea materialismului şi a decăderii conştiinţei 
morale. Provocarea evanghelizării în China astăzi are o strânsă legătură cu 
situația credinţei creştinilor din lumea întreagă. Evanghelizarea Chinei — şi 
a întregii lumi necreştine — este o provocare pentru viața de credinţă a întregii 
Biserici. 

Provocarea reprezentată de evanghelizarea Chinei nu mai este astăzi întâl- 
nirea sau lipsa întâlnirii cu religiile, ci se reduce mai degrabă la controversa 
existenţială între ideologia ateismului şi credința creştină. Încheiem, aşadar, 
expunerea despre dezvoltarea istorică a evanghelizării cu unele observaţii 
despre actualitatea Bisericii în China de astăzi. 

2. Fenomenul religios şi eclezial în China actuală 


Când, în 1986, am fost invitat de confrații mei la Fatima, pentru a ţine o 
conferință despre China, un frate în vârstă, care timp de mulţi ani lucrase în 
China, nu voia să vină, deoarece era convins că prezentarea mea urma să fie 
o minciună, o campanie propagandistică în favoarea comuniştilor. Această 
reacţie trebuia să fie înțeleasă în lumina experienței misionarilor în anii ime- 
diat de după fondarea Republicii Populare. Când cineva afirmă că Biserica 
trăieşte şi înfloreşte în China de astăzi, această afirmaţie, pe fondul anilor '50, 
poate fi văzută ca o poveste incredibilă. Desigur, rămân multe probleme mari 
în China. Nu se poate încă vorbi de o Biserică menită să funcționeze deja 
normal, cel puțin în comparaţie cu experiența Bisericii în țările noastre. Se 
simte că mai este foarte mult de făcut şi că este nevoie de răbdare în ceea ce 
priveşte viitorul. Dar aceasta nu trebuie să ne împiedice să vedem şi să con- 
statăm toate aspectele pozitive care există într- adevăr în Biserica din China 
de astăzi. 


2.1 Aspecte pozitive 


a) Biserici şi sanctuare. Între aspectele pozitive pe care le percepe cineva, 
sunt clădirile bisericilor, uneori construcții impresionante, care pot fi întâl- 
nite în oraşe şi în sate. În centrul Pekinului sunt şase biserici care încântă 

ochiul, construite mai mult sau mai puţin în jurul vechiului palat imperial. 
În toată dieceza sunt 15 biserici. În 2000, în Dieceza de Jilin, în nord-estul 
țării, erau 40 de biserici; în Dieceza de Shanghai, 83. Dieceza de Fuzhou, pe 
coasta meridională, în dreptul Taiwanului, se mândrea cu 141 de biserici; pro- 
vincia Shanxi (cu capitala Taiyuan) avea 209, iar provincia Shaanxi (capitala 
Xi'an) avea 226 (ambele provincii în centrul Chinei); în provincia Hebei, în 
jurul capitalei Pekin, erau 178 de biserici. E o mare surpriză pentru vizita- 
torul care, ajungând într-un sat de dimensiuni mici, vede o biserică enormă 
în stil gotic, pe care credincioşii locali au construit-o cu propriile mijloace 
economice şi uneori înfruntând opoziția necreştinilor. O parte dintre biserici 
au fost construite cu mult timp în urmă, înainte de revoluţia comunistă, şi 
renovate recent. Multe biserici au fost construite după anii '70. 

Un alt motiv de bucurie, motiv şi mai profund, de altfel, este faptul că aceste 
biserici nu sunt muzee (cum sunt multe dintre bisericile din ţările noastre), 
ci sunt frecventate de 12 milioane de credincioşi. Acolo unde este un preot, 
Liturghia este celebrată în fiecare zi, iar credincioşii vin să celebreze îm- 
preună cu preoții. În oraşe, duminica, credincioşii umplu bisericile de mai 
multe ori, pentru celebrarea euharistică. 

La Shanghai, în provinciile Shanxi, Shandong şi în alte locuri, există sanc- 
tuare ale sfintei Fecioare, foarte frecventate de oamenii cărora le place să facă 
pelerinaje. În unele sanctuare, credincioşii admiră reproducerea impunătoare 

a Sfântului Părinte, care împarte binecuvântarea apostolică: de la Roma, 
aceste imagini cu autograful papei, care, de teama ca nu cumva să creeze pro- 
bleme pentru Biserica din China, au fost trimise în formatul de carte poştală, 
dar apoi au fost mărite pe loc, împodobesc acum zidurile sanctuarelor. În zi- 
lele principale ale pelerinajului, ajung aici mii de oameni pentru a celebra 
Euharistia, pentru a primi sacramentele şi a-i încredința Fecioarei Maria 
toate problemele vieţii. Acolo unde credincioşii se adună, acolo unde îşi oferă 
rugăciunile şi celebrează sacramentele, acolo este vie şi Biserica, acolo este 
speranță, în mijlocul şi în ciuda tuturor problemelor. 


b) Seminare şi mănăstiri, preoţi şi surori. În timpul unei perioade de trei- 
zeci de ani (1956-1986), Biserica nu putea să sfințească preoți, iar toate semi- 
narele şi mănăstirile din țară rămâneau închise, alienate de scopul lor. In 
2000, există din nou circa 2.500 de preoți care se implică în pastorație. Majo- 
ritatea dintre aceşti preoți au fost sfințiți după 1986, în timp ce o mică parte 
au fost sfințiți cu puţin înainte sau după fondarea Republicii Populare. Clerul 
este format în 30 de seminare, recunoscute de Guvern, şi în 15 seminare care 
nu sunt recunoscute de guvern. 13 din 30 de seminare sunt seminare majore. 
Numărul seminariştilor era, în anul 2000, mai mult sau mai puţin de 1.500 
(dintre care circa 850 erau în seminarele recunoscute şi 650 în seminarele 
nerecunoscute). Mai sunt circa 4.000 de surori care aparțin de noi familii 
religioase locale şi continuă larga tradiție a surorilor în China. 


c) Mijloace de comunicare. Până astăzi, Biserica rămâne exclusă de la edu- 
carea copiilor şi a tinerilor. Dar, din fericire, există posibilitatea de a completa 
educaţia în şcolile publice cu diferite publicaţii catolice, cu cărți şi reviste. 
Sunt mai multe edituri catolice la Shanghai şi la Shijiazhuang (capitala pro- 
vinciei Hebei), care oferă Biblii, cărți religioase, reviste şi ziare. La aceste 
materiale strict catolice trebuie adăugate publicaţiile academice despre teme 
de religie, în general, şi despre chestiuni specifice referitoare la religia creş- 
tină şi publicate de autori necreştini şi în edituri de stat. Multe dintre aceste 
publicaţii sunt realizate foarte bine şi pot să-i ajute pe catolicii laici şi pe semi- 
narişti. Dar pot fi întâlnite şi numeroase site-uri pe Internet, organizate de 
grupuri creştine în China (de exemplu, Faith Press la Shijiazhuang şi diferite 
dieceze catolice) sau în străinătate, şi care sunt accesate de numeroase per- 
soane interesate. Religia, în general, şi creştinismul, în particular, sunt din 
ce în ce mai mult privite de societatea chineză ca o valoare autentică şi care 
nu trebuie disprețuită. De asemenea, există în acest moment şapte institute 
importante în diferite universităţi şi unul în Academia Chineză de Ştiinţe 
Sociale la Pekin, care sunt dedicate în exclusivitate studierii şi cercetării 
academice a religiei şi a creştinismului. La Pekin, la inițiativa unor intelectuali 
necreştini, Dieceza catolică de Pekin a inițiat cursuri de introducere şi de 
aprofundare în creştinism pentru catolici şi necreştini. 

2.2. Aspecte istorice 


Misionarii care, până la mijlocul anilor '50, au fost nevoiţi să abandoneze 
ţara, nu puteau să-şi imagineze că, într-o zi, Biserica ar putea să-şi revină din 
rănile suferite în aceşti ani şi să se bucure de condiții precum cele de astăzi. 
Toate indicaţiile prefigurau decăderea Bisericii. Se părea că toată amără- 
ciunea Chinei, cauzată de secole de umilințe din partea imperialismului agre- 
siv, urmau să se reverse asupra Bisericii. 

Este un fapt foarte cunoscut că, după sosirea misionarilor, anumite puteri 
occidentale intrau şi în China pentru a-i impune interesele lor economice şi 
politice. Prin intermediul „tratatelor (contractelor) nedrepte”, au redus China 
la o „situaţie pe jumătate colonială”; „armatele unite” ale acestora, cu arme 
superioare, au înfrânt China, forțând guvernul deja slab al dinastiei Manchu 
să accepte „pretenţiile teritoriale” ale invadatorilor. Interesele economice ale 
puterilor occidentale au slăbit China, „comerțul cu opiu” a afectat moralitatea, 
sănătatea poporului şi capacitatea economică a ţării. Dar erau şi unii misio- 
nari care exploatau forța superioară a țărilor lor de origine pentru a sprijini 
interesele Chinei. În cadrul Bisericii, misionarii ocupau poziții de conducere, 
iar clerul indigen se simțea umilit şi afectat de prejudecăţi. Dezvoltarea şi so- 
luţia finală a aşa-zisei Controverse a riturilor era, în ochii chinezilor, o dovadă 
că Biserica era o realitate străină, incompatibilă cu tradiţia națională a Chinei. 

Amărăciunea chineză, după 1949, era îndreptată, în special, împotriva 
Bisericii, deşi aceasta, în multe situaţii, fusese în aceeaşi măsură victima ace- 
loraşi puteri imperialiste. Faptul că astăzi există relaţii amicale între China 
şi acele puteri, în timp ce relația cu Biserica rămâne un lucru foarte delicat, 
este un semn că ne găsim în fața unei contradicții fundamentale între cre- 
dință şi ateism. 

Mulţi misionari au fost acuzaţi, trebuia să apară în fața tribunalelor po- 
porului, au fost încarceraţi şi, în cele din urmă, au fost expulzați din ţară. Su- 
rorile, care cu imensă generozitate şi fără interes propriu, slujiseră orfanii, 
au fost acuzate că au ucis orfanii. Profesorii şi formatorii de valoare au fost 
acuzaţi de perversiuni. Toate instituţiile Bisericii, spitalele şi orfelinatele au 
fost sechestrate. Şcolile şi universităţile, printre care şi Universitatea Catolică 
„Fu Jen” a misionarilor verbiţi de la Pekin şi Universitatea Aurora a iezui- 
ților, au fost confiscate şi transformate în instituţii ale statului. La mijlocul 
anilor '50, practic toți misionarii străini plecaseră din țară. 

Foarte repede, clerul nativ şi laicii, mai ales membrii Legiunii Mariei, au 
fost supuşi unei persecuții atroce. Nu se poate spune câți dintre ei au murit 
în închisori şi în lagăre. Aproape toţi episcopii chinezi, care, după expulzarea 
episcopilor străini, rămăseseră singurii păstori, au ajuns în închisoare. 

În aceşti primi ani ai persecuției, se încerca obținerea controlului absolut 
asupra Bisericii, separând-o de Sfântul Părinte şi de Biserica Universală, prin 

intermediul unui control forțat al unei „Asociaţii Patriotice”. Se răspundea 
la opoziţia credincioşilor şi a preoţilor cu o violență brutală. În a doua fază 
a marii persecuții, care a început cu faimoasa „Revoluţie culturală” din 1966, 
se încerca eliminarea tuturor vestigiilor religiei şi ale credinţei şi a oricărei 
forme de gândire feudală. Credincioşii simpli, care aveau curajul să dea măr- 
turie de credinţă în timpul proceselor tribunalului poporului şi în fața comu- 
nității satelor, au fost ucişi pe loc şi adesea cu o cruzime rafinată. Preoţii şi 
surorile au fost forțați să se căsătorească. Persecuţia a fost mult mai intensă 
şi mai crudă decât persecuția din vremea romanilor. Nu mai era nici o spe- 
ranță, nimeni nu-şi mai putea imagina o restaurare a Bisericii. În restul lumii, 
se considera că Biserica nu avea cum să supraviețuiască unei asemenea cala- 
mități. 


2.3. Asociația Patriotică 


Încă din prima perioadă a persecuției, era fondată, în 1957, „Asociația Pa- 
triotică a Catolicilor Chinezi”. Fondarea avea loc după eliminarea oricărei 
forme de opoziție şi i-a înşelat pe delegații care au fost forțați să se reunească 
la Pekin. Sub sloganul „Trei auto” (autoadministrare, autofinanțare, auto- 
răspândire), Asociaţia Patriotică se implica pentru independența Bisericii 
Catolice din China, fără referire la Sfântul Părinte, capul Bisericii Catolice, 
şi cu relaţii incerte cu Biserica Universală. Cele mai recente documente, în 
perfectă armonie cu documentele vremurilor iniţiale, declară ca scop primar 
al Asociaţiei „sprijinirea sistemului socialist”. Asociaţia are intenţia de a-i 
învăţa pe credincioşi cum să iubească patria şi să răspundă obligațiilor cetă- 
ţenilor chinezi. Se spune că intenționa să se ocupe de relaţiile dintre stat şi 
Biserică. Asociaţia este o invenţie şi un instrument al statului, care, cu aju- 
torul Ministerului Frontului Unit şi al Birourilor pentru Problemele Reli- 
gioase, şi chiar şi cu ajutorul Asociaţiei Patriotice, voia să reglementeze şi să 
controleze toate mişcările religioase ale poporului. Este nevoie să se recu- 
noască faptul că această asociaţie era ocupată cu restituirea proprietății Bi- 
sericii, care fusese confiscată în anii '50, o activitate, fără îndoială, validă şi 
meritorie. Însă tendința de a controla totul, intenţia declarată de a lucra 
pentru o Biserică independentă, precum şi faptul de a fi o creaţie a statului 
impusă Bisericii şi împotriva voinței Bisericii, face din această asociaţie o 
entitate foarte suspectă, unul dintre obstacolele cele mai serioase pentru nor- 
malizarea situaţiei ecleziastice în China. 


2.4. Consacrarea episcopilor 


In prima fază a persecuției, a căzut şi numirea şi consacrarea episcopilor, 
care primeau consacrarea şi ministerul episcopal fără aprobarea Sfântului 
Părinte, o circumstanţă care, după cum precizează Codul de drept canonic, 

ipso facto atrage excomunicarea latae sententiae. Nu se pune sub semnul 
îndoielii faptul că motivarea candidaţilor şi a episcopilor consacratori era bi- 
nele pastoral al credincioşilor şi obiectivele pastorale legitime. Dar este la fel 
de neîndoielnic faptul că guvernul ateu nu avea în vedere să le creeze credin- 
cioşilor posibilitatea de a primi sacramentele, ci era, mai degrabă, interesat 
de crearea unei Biserici independente de papa şi supusă statului. 

După câţiva ani, cea mai mare parte a Bisericii era în mâinile episcopilor 
consacraţi, fără aprobarea Sfântului Părinte. Această consacrare fără apro- 
bare pontificală devenea principiul şi a rămas până astăzi un punct central 
al politicii religioase a guvernului. Deşi Codul de drept canonic prevede exco- 
municarea latae sententiae (automată), Vaticanul a subliniat de mai multe 
ori că nici un episcop nu a fost vreodată excomunicat în mod formal. În baza 
unor investigaţii exacte, papa a declarat că acele consacrări, deşi per ansamblu 
nelegitime, au fost consacrări valide (efective). Uneori, chiar şi astăzi poate 
fi întâlnită opinia potrivit căreia consacrările episcopale au fost invalide şi 
că, prin urmare, chiar şi sacramentele celebrate de aceşti episcopi şi de preoții 
lor sunt invalide şi fără efect. O astfel de poziţie, indiferent de cine este propa- 
gată, este vădit în contradicție cu opinia şi cu judecata papei. 


2.5. Diviziunea singurei Biserici 


Expunerile precedente conţin elemente care explică situația actuală a Bise- 
ricii în China. De la început, episcopii şi preoții, împreună cu credincioşii lor, 
s-au opus fondării Asociaţiei Patriotice, deplângeau consacrările episcopale 
fără aprobarea papei şi aveau îndoieli asupra validității acestor consacrări. 
Erau dispuşi să accepte consecinţele atitudinii lor, închisoarea, lagărele, moar- 
tea. Era o linie foarte clară între „colaboratori” şi episcopii care nu acceptau 
vreun compromis. Preoţii şi credincioşii îi urmau pe episcopii lor. 

În timpul „Revoluţiei culturale”, care a început în 1966, toate grupurile au 
fost atacate de Gărzile Roşii şi au suferit suferințe de nedescris: episcopii, 
preoții şi credincioşii din ambele grupuri, precum şi membrii Asociaţiei Pa- 
triotice şi chiar înalți funcţionari comunişti, precum preşedintele Republicii 
Populare, domnul Liu Shaoqi (mort în închisoare). 

După moartea lui Mao Zedong şi încheierea celor „Zece ani de confuzie”, 
se întrevedea o ameliorare. Dar nu s-a împlinit speranța unei adevărate eli- 
berări a Bisericii, ci, mai degrabă, Guvernul a reactivat Asociaţia Patriotică 
şi scopurile inițiale ale acesteia. Au fost redeschise bisericile pentru slujbele 
obişnuite, iar preoții episcopilor acuzaţi că au fost „colaboratori” au fost nu- 
miți parohi. Mulţi credincioşi nu aveau încredere în noua situaţie şi nu intrau 
în bisericile care aveau inscripţia „Biserica Asociaţiei Patriotice Catolice”. Se 
ridicau iarăşi hotare între grupuri. 

Ca reacţie la consacrările neaprobate de papa, episcopul Fan Xueyan din 
Dieceza de Baoding, în 1980, a consacrat câțiva episcopi, cu aprobarea Sfân- 
tului Scaun, dar împotriva dictatului Guvernului. În ambele părţi ale Bise- 
ricii se înmulțea numărul de consacrări, având ca rezultat o „dublă ierarhie”. 
Cele „două grupuri ale aceleiaşi Biserici” se dezvoltau după principiile lor de 
interpretare a aceleiaşi credințe şi după exigenţele Bisericii din acele momente. 
S-au format, pentru cele două grupuri, numele de „Biserică oficială, Bise- 
rică deschisă” şi „Biserică subterană, Biserică fidelă”. Diviziunea nu este o 
diviziune în ceea ce priveşte principiile credinței, ci, mai degrabă, o diviziune 
în interpretarea funcției Sfântului Părinte şi a autorităţii sale pentru a gu- 
verna în mod concret Biserica, în toate părțile lumii. Nefiind o diviziune în 
privința principiului credinţei, unii episcopi care fuseseră consacraţi fără apro- 
barea papei i-au cerut acestuia să fie recunoscuţi ca episcopi ai Bisericii Cato- 
lice şi să fie admişi la deplina comuniune cu papa. Astfel, după o investigaţie 
detaliată a cererilor, o mare parte dintre episcopi au intrat în comuniune şi 
au fost admişi ca episcopi legitimi, cu toate drepturile şi privilegiile. Dife- 
renţa dintre cele două grupe constă în gradul de disponibilitate pentru a cola- 
bora cu organismele oficiale ale statului şi ale partidului, având în vedere 
binele Bisericii. 

E greşită distincția care se face adesea între „Biserica patriotică”, „Bise- 
rica statului”, „Biserica naţională” şi „Biserica fidelă” (papei), „Biserică per- 
secutată”, „Biserică în suferință”. Situaţia nu este atât de simplă, nu este o 
situaţie clară: toţi vor să fie fideli papei, şi toți suferă în diferite grade din 
cauza fidelității lor. Tinerii preoţi care studiază în străinătate se simt ofen- 
sați când sunt întrebaţi dacă aparțin „Bisericii patriotice” sau „Bisericii fidele 
papei”. Sunt preoți ai Bisericii Catolice care îl iubesc pe papa şi vor să i se 
supună. Ar fi mai bine să fie întrebaţi dacă episcopii lor sunt sau nu în comu- 
niune cu papa. Există, desigur, diferenţe în spiritualitate, în gradul de disci- 
plină, ca în fiecare Biserică locală. Dar aceste diferenţe nu sunt atât de mari 
încât să permită să se vorbească despre Biserici distincte. 


2.6. Conferinţa episcopală 


Episcopii recunoscuți de guvern formează adesea o conferință episcopală. 
Deşi episcopii individuali sunt în majoritate în comuniune cu papa, „confe- 
rința episcopală” a acestora nu este recunoscută de Sfântul Scaun, deoarece 
trebuie să urmeze normele Guvernului şi ale Partidului Comunist şi este 
complet controlată de Asociaţia Patriotică. Statul insistă că această „confe- 
rință episcopală”, în statutele sale, trebuie să declare „independența” (nu doar 
„autonomia”) Bisericii din China şi să-l recunoască pe Sfântul Părinte ca fiind 
doar capul spiritual al Bisericii. 

Autoritatea supremă a acelei conferințe episcopale nu e papa, ci „Conferința 
Reprezentanților Catolicilor Chinezi”. Această Conferință a Reprezentanţilor 


204 DIALOG TEOLOGIC 13 (2004) 


are autoritatea şi obligaţia de a alege preşedintele şi pe ceilalți funcţionari 
ai conferinței episcopale şi să examineze activitatea acestora. Nu se găseşte 
o astfel de structură în nici o altă Biserică locală din lume. Conferinţa epis- 
copală trebuie să se consulte cu Asociaţia Patriotică în orice chestiune, indi- 
ferent de importanţă. Conferința episcopală, împreună cu Asociaţia Patrio- 
tică, decide asupra alegerii şi numirii de noi episcopi, crearea, abolirea şi 
definirea frontierelor diecezelor, privilegii care, în conformitate cu Codul de 
drept canonic şi tradiția Bisericii, aparţin exclusiv Sfântului Părinte. Epis- 
copii sunt, aşadar, într-o situaţie foarte complicată. 


2.7. Succesiunea episcopilor 


Una dintre problemele cele mai urgente este problema „succesiunii epis- 
copilor”. Pe lângă chestiunea referitoare la autoritatea de a numi episcopii, 
avem chestiunea concretă a găsirii de candidați corespunzători. Majoritatea 
episcopilor actuali sunt foarte în vârstă şi au mai mult de 80 de ani, unii mai 
mult de 90 de ani. În scurt timp, aproape întreaga ierarhie chineză trebuie 
să fie reînnoită. Între anii 1956 şi 1986 nu s-au celebrat sfinţiri de preoţi. Ast- 
fel, preoţii de astăzi sunt fie prea bătrâni, fie prea tineri şi fără experiență. 
Numai puţini candidaţi au toate calificările cerute de Codul de drept canonic. 

Rămâne încă problema diviziunii. Pentru găsirea unei soluţii, este nevoie 
de paşi curajoşi din partea ambelor grupuri. Rămâne ingerinţa statului în 
chestiunile interne ale Bisericii, iar această ingerință, deocamdată, este mai 
acută ca la început şi ar putea să devină şi mai gravă. Din partea Guver- 
nului nu se întrevede nici un compromis: fie se acceptă Asociația Patriotică, 
fie nu este nici o posibilitate pentru Biserică. În închisori mai sunt încă mulți 
episcopi, preoți, măicuţe şi laici. Episcopul Giacomo Su Zhimin (71 de ani), 
din Baoding, sechestrat şi dat dispărut din 1996, abia recent a fost descoperit 
într-un spital, sub un alt nume; a dispărut din 1996 auxiliarul său, Mons. 
Francesco An Shuxin (53 de ani); episcopul Cosmas Shi Enxiang (81 de ani), 
dispărut din 1998; episcopul Giovanni Gao Kexian, din Yantai (în vârstă de 
peste 70 de ani); episcopul Giovanni Han Dingxiang (68 de ani), deținut din 
noiembrie 1998. Alţi episcopi trăiesc cu domiciliu forțat şi / sau sunt serios 
împiedicaţi în ministeriul lor. Seriozitatea problemei apare şi în distrugerea 
masivă a bisericilor creştine şi a lăcaşurilor de cult necreştine în timpul recen- 
telor luni. 


2.8. Relaţiile diplomatice cu Sfântul Scaun 


De mai mulţi ani, Sfântul Scaun a dorit să restabilească relaţiile diploma- 
tice cu Guvernul de la Pekin. Pekinul aproape că a ignorat această dorință. 
Când se discuta acest subiect, se repetau vechile acuzaţii împotriva Vatica- 
nului, insistând că Vaticanul ar trebui mai întâi să rupă relaţiile cu Taiwanul 

şi că papa nu ar trebui să se amestece în chestiunile interne ale Chinei. În 
realitate, relaţiile diplomatice cu Taiwan nu sunt miezul problemei: cardi- 
nalul Sodano, Secretar de Stat, a declarat public că Vaticanul ar putea să-şi 
transfere ambasada sa de la Taiwan la Pekin, în orice moment, „dacă ar fi 
posibil, chiar în seara asta”. Din partea Vaticanului se subliniază faptul că 
alte țări, înainte de a încheia relaţiile diplomatice cu Taiwan, au avut dis- 
cuţii detaliate cu Pekinul, în care au fost definite condițiile unui transfer al 
relaţiilor diplomatice. În acelaşi mod, Vaticanul insistă să aibă, în prealabil, 
discuţii serioase cu autoritățile, înainte de a încheia eventual relaţiile cu Tai- 
wanul. 

Adevărata problemă este chestiunea cu privire la cine este capul Bisericii, 
cine este autoritatea supremă şi concretă care să guverneze Biserica. Pro- 
blema concretă este chestiunea numirii episcopilor. Papa nu vrea să facă dero- 
gări de la autoritatea sa, de la ministeriul său petrin, iar Guvernul chinez este 
incapabil să înțeleagă şi să facă schimbări. În timp ce de câţiva ani nu se mai 
aude nimic despre relaţiile diplomatice dintre China şi Vatican, Guvernul chi- 
nez se implică puternic în organizarea Bisericii Catolice după ideile şi pro- 
iectele sale. Declaraţiile oficiale din ultimii ani nu inspiră încredere. Guvernul 
insistă asupra faptului că Biserica Catolică trebuie să fie o Biserică indepen- 
dentă, în care episcopii trebuie să fie aleşi şi numiţi de către partea chineză 
şi consacraţi fără aprobarea papei. Se repetă faptul că, şi după o eventuală 
normalizare a relaţiilor diplomatice, papa ar putea fi doar capul spiritual al 
Bisericii. 

Evenimentele recente şi „documentele secrete”, care astăzi pot fi citite şi 
studiate pe Internet şi din străinătate, demonstrează că autoritățile chineze 
fac eforturi serioase în vederea creării unei Biserici independente de papa şi 
supusă statului, disponibilă să sprijine scopurile sistemului socialist. După 
ce a organizat Biserica în conformitate cu proiectele sale, guvernul va fi gata 
să stabilească relaţii cu Sfântul Scaun. Aceste relații nu vor mai fi decât o con- 
firmare şi o binecuvântare solemnă a proiectelor conducătorilor atei ai Chinei 
şi ar putea însemna o lovitură finală dată Bisericii. 


(Traducere din italiană de Ovidiu Bişog) 


